Ali Özenbaş: Qırımda silâlı adamlar babamnıñ evine kirecek ediler
05 aprel 2016, 17:00
Qurultay Teftiş komissiyasınıñ yolbaşçısı Ali Özenbaş bildirdi ki, Rusiye FSB hadimleri salı künü saba babasınıñ Aqmescitteki evine keldiler.
Bunı o Qırım.Aqiqatqa ayttı.
Onıñ bildirgenine köre, silâlı adamlar saba saat 6-da kelgenler.
«Kelgenler, qapunı qaqqanlar, zil çalğanlar, qoradan keçkenler, amma Allahqa şükür, qapunı sındırıp kirmegenler. Saat 8-ge qadar beklep, evde kimse olmağanını añlap ketkenler», – dep ayta o.
Ali Özenbaşnıñ aytqanına köre, kelgenlerniñ yanında silâ bar edi. «8 kişi ediler», – dedi o.
Qırımtatar Milliy Qurultayı Teftiş komissiyasınıñ reisi qayd etti ki, o, saqlanmay ve kerek olsa, telefon etsinler dey.
«Rica etse ediler, men kelir edim ve olar bunı yahşı bileler. Yani, sebebi belli – birinciden, etraftaki insanlarğa, ekinciden, maña olarnıñ küçüne boysunacağımıznı, telükesiz bir yerde olmağanımıznı ve indemememiz kerek olğanımıznı kösterecek olalar», – dep qayd etti Ali Özenbaş.
Keçken sene dekabr ayında uquq qoruyıcılar bu adreske kelgen ediler, amma evde kimse yoq edi.
Qırımnıñ uquq qoruyıcı organları adet üzre qırımtatar faallerine yapqan «ziyaretlerini» izaatlamaylar.
Fevral ayında Avropa parlamenti Rusiye işğal etken Qırımda qırımlılar, hususan, qırımtatarlarnıñ aq-uquqlarınıñ bozulmasını takbih etip, bunıñnen bağlı rezolütsiyanı qabul etti.